# שם התוכנית:

# ביקורי בית למניעת נשירה

**קהילת החינוך שפיתחה את התוכנית: מח"ט ע"ש אבן רושד, טמרה**

**רציונל התכנית:**

בקהילות חינוך רבות ישנם מספר לא מבוטל של תלמידים המוגדרים כנושרים גלויים או סמויים. תכנית חינוך זו שפותחה בהצלחה במח"ט טמרה ע"ש אבן רושד, מציעה דרך להתמודד עם תופעה זו על ידי ביצוע מעקב נוכחות מעמיק ויומיומי והגעה לביקורי בית אצל תלמידים המחסירים מספר ימים ברצף.

ביקור הבית רותם את הורי התלמיד לתהליך ונותן לתלמיד תחושת שייכות לקהילת החינוך ותחושה כי לצוות החינוכי אכפת ממנו ומעתידו.

**מרכיבי תפיסת דרך כפר הבאים לידי ביטוי בתכנית:**

קהילה של משמעות, מבוגר משמעותי ותמונת עתיד.

**מטרות התכנית:**

* הפחתת מספר התלמידים הנושרים מקהילת החינוך.
* הענקת תחושת שייכות ומוגנות לתלמיד.
* רתימת הורי התלמיד לתהליך.

**אחראי תכנית:**

אחראי מרכזי - מחנך הכיתה.

אחראים שותפים - רכז השכבה, יועץ בית הספר, רכזת התמדה ומנהל בית הספר.

**תיאור התכנית:**

קהילת החינוך מקיימת רישום נוכחות של תלמידים בשתי דרכים-

1. דיווח חיצוני - תיעוד נוכחות של כל השיעורים דרך היומן האלקטרוני, מלב"ס נט/משו"ב וכדומה לצורך בדיקת נוכחות והתמדה.
2. דיווח פנימי – רישום נוכחות באמצעות מחנכי הכיתות, כל מחנך מבצע כל בוקר רישום נוכחות של תלמידי כיתתו המפרט אלו תלמידים הגיעו, אלו תלמידים לא הגיעו ולא מצריכים טיפול ואלו תלמידים לא הגיעו ומצריכים טיפול. חשוב שהתלמידים יראו שהמחנך עוקב ורושם.

קהילת החינוך משתמשת בעיקר בפורמט הרישום של דיווח פנימי לצורך מעקב מעמיק של נוכחות התלמידים וטיפול ראוי בהתאם, והוא מתבצע באופן הבא-

כל בוקר מתחיל **בשיעור "בוקר טוב**" של המחנך בכיתות ונמשך כרבע שעה. בשיעור זה מדבר המחנך עם הכיתה על אקטואליה או נושאים רלוונטיים אחרים ומבצע רישום של הנוכחים בכיתה. שיעור זה מאפשר תחילת יום רגועה בסביבה בטוחה וכן, מאפשר מפגש יומיומי של המחנך עם תלמידיו על הבוקר לצורך בדיקת נוכחות עקבית ומשקפת.

לאחר "שעת בוקר טוב" מתקשר המחנך לכל התלמידים שזהו **החיסור הראשון** שלהם במטרה לבדוק האם מדובר באיחור או בחיסור. במידה ומדובר בחיסור מברר המחנך האם זהו חיסור מוצדק (מחלה, אירוע וכו') או שמא מדובר בחיסור המעיד על חוסר מוטיבציה.

תלמיד המחסיר **יומיים ברציפות**, המחנך מתקשר להוריו ובודק מה סיבת החיסורים.

**ביום השלישי ברציפות** בו התלמיד נעדר מהלימודים מתחיל נוהל ביקור בית.

האחראי המרכזי לביקור הבית הינו המחנך של התלמיד אליו מצטרף רכז השכבה או היועץ.

במקרים חריגים בהם יש צורך בהתערבות רצינית, חיסורים מרובים או תלמיד המראה התנהגות של מצבי סיכון, מצטרף מנהל/ת בית הספר לביקור הבית.

הצוות החינוכי קובע עם הורי התלמיד את ביקור הבית לשעות הצהריים או זמן אחר שנוח להורים ומוודא שגם התלמיד יהיה נוכח בביקור.

בנוסף למעקב הנוכחות שמנהל המחנך, כל **רכז שכבה** אחראי לבדוק נוכחות בשכבה שלו ברמה יומית ולוודא עם המחנכים שהם אכן מבצעים את נוהל ביקורי הבית.

תפקיד נוסף הקיים בקהילת החינוך להתמודדות עם תופעת הנשירה הוא **רכזת התמדה** אשר מלווה אף היא את כל התהליך ומצטרפת באופן אקטיבי בשלבי נשירה מתקדמים, מגיעה יחד עם המחנך לביקור בית, מזמינה קב"ס במידת הצורך או מערבת גורמים חיצוניים כגון רווחה.

תהליך זה המלווה על ידי אנשי צוות רבים (לעיתים מצטרף לביקור הבית מורה מקצועי שהתלמיד מחובר אליו) מאפשר לתלמיד להתחבר למבוגר משמעותי אחד לפחות אשר יעזור לו לחזור להתנהלות תקינה.

במהלך ביקור הבית מדברים אנשי הצוות עם ההורים והתלמיד. מפגש רחב זה מראה לתלמיד והוריו שהצוות החינוכי דואג לעתידו של התלמיד לא רק ברמה הפורמאלית אלא גם במובן רחב יותר וכי הוא נמצא במקום מוגן ואוהב.

לאחר חזרת התלמיד לספסל הלימודים, אנשי הצוות בונים עבורו תכנית ליווי המותאמת לו אישית אשר מסתכלת על מכלול הקשיים שהביאו אותו לפיתוח התנהגות נושרת יחד עם חוזקות של התלמיד ומסלול לחוויות הצלחה. באמצעות תכנית ליווי זו מרגיש התלמיד שהצוות רואה באמת הקשיים והצרכים שלו ונותנת לו אף תחושת מחויבות לצוות ולקהילת החינוך.

נוהל ביקורי בית זה פועל כ-8 שנים בקהילת החינוך 'מח"ט טמרה ע"ש אבן רושד' והצליח להחזיר רבים מהתלמידים שהיו בשלבי נשירה.

**טיפים למארגנים:**

* רוב המשפחות של התלמידים הנושרים הינן משפחות במצב סוציואקונומי נמוך אשר משפיע רבות על החלטות התלמידים ללכת לעבוד במקום להגיע ללימודים. לכן, יש להגיע לביקור הבית ממקום מקבל ולא שיפוטי, ממקום לא מטיף מה טוב ומה לא אלא מתוך כיבוד הקושי והצרכים ולראות איך אפשר למצוא פתרון שיאפשר גם עזרה לבית וגם לא להפסיד לימודים.
* רצוי להביא דוג' מהחיים ועל החשיבות של הלימודים והדלתות שהלימודים יכולים לפתוח עבור התלמידים בשלב קצת יותר מאוחר בחיים אשר אולי אף יסייעו לתלמיד לצאת ממעגל העוני.
* השיחה בביקור הבית מתנהלת דרך הילד אבל מופנית כלפי ההורים מהסיבה שללא תמיכתם יהיה לתלמיד מאוד קשה להתמיד. ההורים צריכים להיות משוכנעים שהלימודים חשובים עבור התלמיד.
* ההורים צריכים לדעת שילדם נמצא במקום טוב שמאמין ותומך.
* חשוב מאוד לקיים את ביקור הבית בנוכחות התלמיד ולא רק בנוכחות ההורים כדי לגרום לגאווה של שני הצדדים.

**ציטוטים נבחרים בעקבות / על התוכנית:**

"זו פעם ראשונה שמחנך מגיע אלינו הביתה, מכיתה א', לטובת הילד שלי. עד כה הוא היה תלמיד בלתי נראה וזו פעם ראשונה שבאמת רואים אותו"

(אבא של תלמיד בכיתה ט' שהגיעו אליהם לביקור בית)

"מרגש לראות כמה אחריות בית הספר לוקח על עתיד התלמיד וכמה מנסים למצוא אלטרנטיבות עבור התלמיד כדי שיצליח"

(הורים של תלמיד שהגיעו אליהם לביקור בית)